Document ID: /fineweb-2-swissfilter-quality_10-filterrobots/filtered/02818.jsonl.gz/38

Sanader: Već 16 godina ne možemo se dogovoriti – 2007
16.03.2007
ZAGREB – Predsjednik hrvatske Vlade Ivo Sanader izjavio je, nakon završetka uvodnog dijela današnje konferencije “Solidarnost i zajedništvo s Crkvom i ljudima u BiH – umreženost za nove vizije” koja se održava u Zagrebu, kako će Hrvatska u pitanjima razgraničenja sa Slovenijom ići na arbitražu.
Nismo se mogli bilateralno dogovoriti 16 godina”, rekao je dodavši kako sad to
pitanje treba rješavati u međunarodnim institucijama.
Na novinarski upit o izbornim rezultatima u Slavonskom Brodu, odgovorio je kako se izbori održavaju i u Babinoj Gredi.
“Nakon izbora u oba mjesta bit ćemo najjača stranka”, rekao je dodavši da se HDZ drži načela
subsidijarnosti. Formiranje vlasti, dakle, prepustit ćemo svojim ograncima na
terenu, dodao je.
Bez Hrvata nema ni Bosne i Hercegovine “Hrvati su narod koji je očuvao BiH”, rekao je dodavši, kako imaju pravo na punu afirmaciju sebe u toj državi.
“Učinit ćemo sve na političkom i moralnom planu da to postignu”, napomenuo je, podsjetivši kako u jugoistočnoj Europi postoji još neriješeno pitanja Kosova i ustavnih promjena u BiH.
Ocijenio je kako Hrvati u BiH trebaju postići jednakopravnost s Bošnjacima i Srbima, jer kako je rekao, bez Hrvata nema ni Bosne i Hercegovine.
Smatra kako BiH treba biti održiva zemlja, a ulaskom u Europsku uniju nestat će, kako je rekao, i
granice koje nas danas razdvajaju.
Jutrošnjem skupu u Sheratonu, uz ine, nazočili su dopredsjednica Vlade Jadranka Kosor, ministar
financija Ivan Šuker, ministar kulture Božo Biškupić te ministar znanosti, obrazovanja i športa Dragan Primorac. Skupu je bio prisutan i predsjednik Mešihata Islamske zajednice Ševko Omerbašić.
Na cjelodnevnom skupu koji je pjesmom “Jalta, Jalta” otvorila operna pjevačica Sandra Bagarić i Drago Dumitrović u zagrebačkom hotelu Sheraton o umreženosti s BiH još će govorit će Franjo Topić, fra Ivan Bubalo, Božo Žepić, Anđelko Akrap i Josip Jurčević.
O poduzetništvu kao ključu za opstanak i razvitak govorit će Pavo Zubak, Pavica Nujić te predstavnici različitih udruga i tvrtki.
Večernji list